Van Pilatus na Herodes en weer terug — Wagtoring AANLYN BIBLIOTEEK
Van Pilatus na Herodes en weer terug
HOEWEL Jesus glad nie probeer om dit vir Pilatus weg te steek dat hy 'n koning is nie, verduidelik hy dat sy Koninkryk nie 'n bedreiging vir Rome is nie. "My koninkryk is geen deel van hierdie wêreld nie", sê Jesus. "As my koninkryk 'n deel van hierdie wêreld was, sou my dienaars geveg het, dat Ek nie aan die Jode oorgelewer word nie. Maar nou is my koninkryk nie uit hierdie bron nie" (NW). Jesus erken dus drie keer dat hy 'n Koninkryk het, hoewel dit nie 'n aardse koninkryk is nie.
Maar Pilatus dring verder by hom aan: "Is U dan tog 'n koning?" Met ander woorde, is jy 'n koning selfs al is jou Koninkryk nie 'n deel van hierdie wêreld nie?
Jesus laat Pilatus verstaan dat hy tot die regte slotsom gekom het en antwoord: "U sê dat Ek 'n koning is. Hiervoor is Ek gebore en hiervoor het Ek in die wêreld gekom, om vir die waarheid te getuig. Elkeen wat uit die waarheid is, luister na my stem."
Ja, die hele doel van Jesus se bestaan op aarde is om vir "die waarheid" te getuig, veral vir die waarheid omtrent sy Koninkryk. Jesus is bereid om aan daardie waarheid getrou te bly selfs al kos dit hom sy lewe. Hoewel Pilatus vra: "Wat is waarheid?" wag hy nie vir 'n verdere verduideliking nie. Hy het genoeg gehoor om 'n oordeel te vel.
Pilatus keer terug na die skare wat buitekant die paleis wag. Jesus staan blykbaar langs hom wanneer hy vir die owerpriesters en dié wat saam met hulle is, sê: "Ek vind geen skuld in hierdie man nie."
Die skare is woedend oor die besluit en dring aan: "Hy maak die volk oproerig met sy leer die hele Judea deur, vandat Hy in Galilea begin het tot hiertoe."
Die Jode se onredelike fanatisme verbaas Pilatus ongetwyfeld. Terwyl die owerpriesters en ouderlinge aanhou skreeu, draai Pilatus na Jesus en vra: "Hoor U nie hoe baie dinge hulle teen U getuig nie?" Maar Jesus probeer nie eers om hierop te antwoord nie. Sy kalmte te midde van die wilde aantygings verstom Pilatus.
Toe Pilatus uitvind dat Jesus 'n Galileër is, sien hy 'n manier om die verantwoordelikheid op iemand anders af te skuif. Die heerser van Galilea, Herodes Antipas (seun van Herodes die Grote), is in Jerusalem vir die Pasga en daarom stuur Pilatus Jesus na hom toe. Herodes Antipas het Johannes die Doper vroeër onthoof, en Herodes het bang geword toe hy hoor hoe Jesus wonderwerke verrig, want hy was bang dat Jesus in werklikheid Johannes is wat uit die dood opgewek is.
Herodes is baie bly oor die geleentheid om Jesus nou te sien. Dit is nie omdat hy oor Jesus se welsyn bekommerd is of omdat hy werklik wil probeer uitvind of die beskuldigings teen hom waar of vals is nie. Inteendeel, hy is net nuuskierig en hoop om te sien hoe Jesus 'n wonderwerk verrig.
Maar Jesus weier om Herodes se nuuskierigheid te bevredig. Trouens, terwyl Herodes hom ondervra, sê hy nie 'n woord nie. Herodes is teleurgesteld, en hy en sy soldate dryf die spot met Jesus. Hulle sit 'n blink kleed om hom en bespot hom. Dan stuur hulle hom terug na Pilatus. Gevolglik word Herodes en Pilatus, wat voorheen vyande was, goeie vriende.
Wanneer Jesus terugkeer, roep Pilatus die owerpriesters, die Joodse heersers en die volk bymekaar en sê vir hulle: "Julle het hierdie man na my gebring as een wat die volk afvallig maak. En nou het ek in julle teenwoordigheid ondersoek ingestel en in hierdie man geen skuld gevind aan die dinge waarvan julle Hom beskuldig nie; ja, ook Herodes nie, want ek het julle na hom gestuur; en daar is deur Hom niks gedoen wat die dood verdien nie. Nadat ek Hom dan gekasty het, sal ek Hom loslaat."
Pilatus het Jesus dus twee keer onskuldig verklaar. Hy is gretig om hom vry te laat, omdat hy besef dat dit net uit afguns is dat die priesters hom oorgelewer het. Terwyl Pilatus steeds probeer om Jesus vry te laat, kry hy selfs 'n sterker motivering om dit te doen. Terwyl hy op sy regbank sit, stuur sy vrou 'n boodskap na hom en maan sy hom: "Moet tog niks te doen hê met dié regverdige man nie, want ek het vandag in 'n droom [klaarblyklik van goddelike oorsprong] baie gely om sy ontwil."
Maar hoe kan Pilatus hierdie onskuldige man vrylaat, soos hy weet hy eintlik moet? Johannes 18:36-38; Lukas 23:4-16; Mattheüs 27:12-14, 18, 19; 14:1, 2; Markus 15:2-5.